27A ntoo etsa didulwana tse leshome tsa koporo; boholo ba sedulwana se seng e ne e le ditswe tse nne, bophara e le ditswe tse nne, bolelele e le ditswe tse tharo. 28Didulwana tsa etswa jwana: Tsa eba le mahlakore, mme mahlakore a fapjwa ka ditshenatshe tsa koporo. 29Mahlakoreng a fapilweng ka ditshenatshe ho ne ho na le ditau le dikgomo le dikerubime; hodima ditshenatshe ho ne ho le jwalo, katlasa ditau le dikgomo ho ne ho na le mekadi e lepeletseng. 30Sedulwana se seng le se seng se ne se na le mabidi a mane a koporo le diase tsa koporo; dintlheng tsa tsona tse nne, ho ne ho le mahetla; mahetla ao a tsholotsweng a ne a le tlasa morifi, mme kamorao ho mahetla ho ne ho le meqhaka. 31Molomo wa morifi o hara hlooho le hodima yona, bolelele ba wona e ne e le setswe se le seng, molomo wa wona o le motjhitja, o ka wa mesebetsi e jwalo, boahlamo ba wona e le setswe se nang le halofo; molomong ho ne ho le ditshwantsho tse betlilweng, mme mahlakore a wona a ne a le meetse e mene e lekanang, a se matjhitja. 32A bea mabidi a mane tlasa mahlakore, ditshepe tse tshwereng diase tsa mabidi di ne di etswa sedulwaneng, bolelele ba lebidi e le setswe se nang le halofo. 33Ho etswa ha mabidi e be e kaha lebidi la koloi; le mahetla a wona, le botjhitja ba wona, le dipeke tsa wona, le dinafo tsa wona, tsohle di ne di tsholotswe. 34Le mahetla a mane a ne a le teng dintlheng tse nne tsa sedulwana, mahetla a ne a etswa sedulwaneng. 35Kahodima sedulwana ho ne ho na le botjhitja, bolelele ba bona e le setswe se le seng, mme kahodima sedulwana, ho ne ho le mahetla le mahlakore a sona, a etswa ho sona. 36A betla dikerubime le ditau le dipalema mamating a mahetla a sona le mahlakoreng a sona, kamoo sebaka se leng ka teng; ho ne ho le meqhaka e potang. 37A bopa didulwana tse leshome jwalo; tsohle tsa eba mmopo o le mong, le tekano e le nngwe, le boholo bo lekanang.